WASHINGTON,
MAREKANI MZOZO
mkali umeibuka kati ya China na Marekani kuhusiana na virusi vipya vya corona,
baada ya Rais Donald Trump kuighadhabisha Beijing kwa kuviita virusi hivyo kama
“virusi vya China”.  Kwa
siku kadhaa sasa mataifa hayo mawili yamekuwa yakishambuliana kuhusu chanzo cha
virusi hivyo vya corona, huku ofisa mmoja wa China akituhumiwa kueneza nadharia
za uwongo, akidai kwamba vililetwa nchini humo na jeshi la Marekani na maofisa
wa Marekani wakitumia matamshi yanayoonekana yalilenga kuikandamiza China.   Trump
aliandika kwenye ukurasa wake wa twitter juzi usiku kwamba “Marekani
itayasaidia kwa kiasi kikubwa yale mashirika kama ya ndege na mengineyo, ambayo
yameathirika sana na Virusi vya China.”  Matamshi
yake yamekosolewa vikali ndani ya Marekani, huku kukitolewa onyo kwamba
yanaweza kuchochea kisasi dhidi ya jamii yenye asili ya Asia na Marekani. Washirika
wa Trump huko nyuma walilitaja janga hilo kama “virusi vya corona vya
China”. Msemaji
wa Wizara ya Mambo ya Nje ya China, Geng Shuang alionya kuhusu matamshi ya
Marekani kuhusu virusi vya corona. Beijing
imesema kwamba imekasirishwa sana na msemo huo ambao imeuita “aina fulani
ya unyanyapaa”.  Msemaji
wa Wizara ya Mambo ya Nje ya China, Geng Shuang aliwaambia waandishi wa habari
kwamba, Marekani inatakiwa kuacha mara moja madai yake ambayo
haijayathibithisha dhidi ya China. Vita
hivyo vya maneno vimeibua wasiwasi wa kidiplomasia kati ya mataifa hayo mawili,
ambayo yamekuwa katika mzozo wa kibiashara na mizozo mingine tangu rais Trumo
alipoingia madarakani. Wakati
hayo yakiendelea, Mkurugenzi Mkuu wa Shirika la Afya Ulimwenguni, Tedros
Adhanom Gebreyesus ametoa wito kwa mataifa kuongeza kiwango cha upimaji kama
njia bora zaidi ya kupunguza kusambaa kwa virusi vya corona. Gebreyesus alikuwa
akizungumza na waandishi wa habari mjini Geneva, Uswisi jana. “Lakini
njia bora zaidi ya kuzuia maambukizi na kuokoa maisha na kukata minyororo ya
maambukizi, na kufanya hivyo ni lazima kupima na kujitenga. Hauwezi kuzima moto
wakati tumejifunika macho na hatuwezi kulizima janga hili ikiwa hatujui ambaye
ameambukizwa. Tuna ujumbe rahisi kwa nchi zote: pima, pima, pima. Pima kila
kisa kinachotiliwa shaka,” alisema Gebreyesus. Nchini
Ujerumani, kutaanza kuchukuliwa hatua za kuwarejesha raia waliokwama mpakani,
wakati mipaka ikifungwa na mashirika ya ndege yakisitisha safari kutokana na
janga la corona, hii ikiwa ni kwa mujibu wa Waziri wa Mambo ya Nje, Heiko Maas,
katika wakati ambapo Berlin ikitoa onyo rasmi dhidi ya watu wanaotaka kusafiri
nje ya nchi kwa ajili ya likizo. Serikali
ya Ujerumani imekubali kutumia Euro milioni 50, katika makubaliano iliyoingia
na mashirika ya ndege ya kibiashara kuwarudisha raia hao nchini kwao.  Kansela
Angela Merkel, juzi aliwaomba Wajerumani wote kusitisha likizo na kutangaza
hatua pana za kuwazuia nyumbani ili kukabiliana na kusambaa zaidi kwa virusi
hivyo. Corona
yaendelea kusambaa kwa kasi  Wakati
mzozo huo ukiendelea, Somalia, Benin na Liberia nazo zimeripoti kesi za ugonjwa
wa corona barani Afrika, huku virusi hivyo vikiendelea kusambaa kwa kasi katika
nchi za bara hilo. Waziri
wa Afya wa Somalia, Dakta Fauziya Abikar alisema jana kuwa aliyethibitishwa
kuwa na ugonjwa huo ni miongoni mwa watu wanne waliokuwa wamewekwa karantini
mjini Mogadishu, baada ya kurejea nchini humo hivi karibuni wakitokea China. Wakati
huo huo, Wizara ya Habari ya Liberia imesema, muathirika wa ugonjwa huo ni Mkuu
wa Wakala wa Mazingira wa nchi hiyo, ambaye alirejea nchini hivi karibuni
akitokea Uswisi. Juzi
Jumatatu pia, Waziri wa Afya wa Benin, Benjamin Hounkpatin alisema nchi hiyo ya
Magharibi mwa Afrika ina kesi moja ya Corona, na muathiriwa ni raia wa Burkina
Faso ambaye hivi karibuni aliitembelea Ubelgiji. Kadhalika
Serikali ya Tanzania juzi Jumatatu ilitangaza kuwepo mgonjwa wa corona ambaye
aliingia nchini Jumapili akitokea Ubelgiji pia. Kufikia
sasa, nchi 30 kati ya 54 za Afrika zimekumbwa na virusi vya Corona, huku
jitihada zikiendelea za kuzuia mripuko wa ugonjwa huo katika nchi ambazo
hazijaathiriwa na vile vile kuzuia maambukizi zaidi katika nchi zilizoathiriwa.